আসাদুজ্জামান নূর: আমার বাবা খুব রাজনীতির সাথে জড়িত ছিলেন, বামপন্থী রাজনীতির সঙ্গে। যদিও সরাসরি রাজনীতি করতেন না; কিন্তু যারা ওখানে রাজনীতি করতেন বাবা তাদেরকে পরামর্শ দেয়া, পরিচালনা করা— এই কাজটি বাবা করতেন। ফলে আমাদের বাড়িতে সব সময় রাজনীতির মানুষরা আসা যাওয়া করত। এমনকি আওয়ামী লীগের নেতারা যারা, তারাও বাবাকে খুব মানতেন। সেই হিসাবে তারাও আসতেন। তখন তো আওয়ামী লীগ, মুসলিম লীগের মধ্যে ওইভাবে ভাগাভাগি মারামারি ছিল না, মতপার্থক্য যদিও ছিল; ফলে দেখা গেল মুসলিম লীগের নেতারা আমাদের বাড়িতে আসছেন, আবার আমাদের রাজনৈতিক নেতারা মুসলিম লীগের বাড়িতে গিয়ে দাওয়াত খাচ্ছেন— এ রকম ছিল। পরে আস্তে আস্তে ব্যবধানগুলো বাড়তে থাকে। এবং যেহেতু তারা বাংলাদেশের মানুষের স্বার্থের বিরুদ্ধে অবস্থান নিয়ে নেয়…..জামাত সম্পর্কে আমার তখনকার দিনে স্পষ্ট ধারণা ছিল না। পরবর্তীকালে যত দিন গেছে, জামাতের ভূমিকা সম্পর্কে আমরা তত নিশ্চিত হয়েছি। তো ওইরকম আবহতে বড় হওয়ায় পরবর্তীকালে বাবার প্রভাবেই আমি ছাত্র ইউনিয়নের সাথে জড়িত হই। আমি কলেজ সংসদে নির্বাচনও করি। এবং কলেজের সাধারণ সম্পাদক নির্বাচিত হই।